### Resume

Der skal afholdes folketingsvalg inden den 5. juni 2023. Da folketingsvalg kan blive udskrevet med 3 ugers varsel, anbefales det, at Byrådet allerede nu tager stilling til godkendelse af valgsteder, anvendelse af digitale valglister, udpegning af valgstyrere og tilforordnede vælgere, udpegning af brevstemmemodtagere, diæter til medlemmer af valgbestyrelsen, valgstyrere og tilforordnede vælgere, kørselsgodtgørelse til visse valgstyrerer/tilforordnede vælgere og administrative medarbejdere, kommunikation om valg, informationsmøde for valgstyrerformændene, brevstemmeafgivning i visse boformer, kørselsordning for ældre og svagelige vælgere, frist for ansøgning om afgivelse af stemme i hjemmet, ansøgninger fra humanitære organisationer om tilladelse til indsamling på afstemningsstederne samt særlige forhold i tilfælde af dobbeltvalg.

### Sagsfremstilling

Godkendelse af valgsteder:

Valgsekretariatet anbefaler, at der til det kommende folketingsvalg anvendes de samme 34 afstemningssteder som ved kommunal- og regionalvalget i 2021.

Da et folketingsvalg udskrives med kort varsel, foreslås det, at borgmesteren bemyndiges til at finde alternative valgsteder i tilfælde af, at folketingsvalget udskrives til afholdelse på en dato, hvor det ikke er muligt at reservere et godkendt valgsted, og det er nødvendigt at finde alternative valgsteder. Det vil tidsmæssigt være vanskeligt at nå at få Byrådets godkendelse inden for 3 uger efter udskrivelsen af et folketingsvalg.

Endvidere foreslås det, at Borgmesteren bemyndiges til at foretage øvrige nødvendige, praktiske ændringer på de enkelte afstemningssteder.

Digitale valglister på alle valgsteder:

Det fremgår af § 19, stk. 3 i lov om valg til Folketinget (lovbekendtgørelse nr. 294 af 7. marts 2022), at kommunalbestyrelsen kan beslutte, at der for et eller flere afstemningsområder i kommunen skal benyttes elektronisk valgliste.

Ved kommunal- og regionalvalget i 2021 blev der anvendt digitale valglister på alle valgsteder. Tilbagemeldingen har været positiv. Valgbestyrelsen anbefaler derfor at anvende digitale valglister på alle valgsteder og at anvende det samme antal valgborde som ved kommunal- og regionalvalget i 2021.

Se vedlagt oversigt over forslag til antal valgborde på de enkelte valgsteder.

Byrådet kan også beslutte, at der benyttes elektronisk brevstemmeprotokol jf. § 64, stk., 1, 3. pkt. i lov om valg til Folketinget (lovbekendtgørelse nr. 294 af 7. marts 2022). Ved kommunal- og regionalvalget i 2021 blev der anvendt elektronisk brevstemmeprotokol. Der var positive tilbagemeldinger vedr. dette.

Valgbestyrelsen anbefaler, at der anvendes elektronisk brevstemmeprotokol ved det kommende folketingsvalg.

Politisk udpegede:

Det foreslås at anvende samme bemandingsmodel i løbet af valgdagen som ved kommunal- og regionalvalget 2021. Dette fremgår ligeledes af vedlagte bilag.

Det foreslås, at der politisk udpeges en valgstyrerformand pr. valgsted samt fire politisk udpegede valgstyrere/tilforordnede pr. valgbord. Desuden skal der udpeges en tilforordnet vælger på de 23 valgsteder, hvor der er ét valgbord, således at der er udpeget tilforordnede vælgere på alle valgsteder. Det resulterer i et samlet behov for 34 formænd og 219 øvrige politisk udpegede på de 34 valgsteder. Dvs. i alt 253 politisk udpegede personer.

Ved kommunal- og regionalvalget i 2021 og folketingsvalget i 2019 blev der ud af det samlede antal valgtilforordnede på 219 afsat en pulje på 10 valgtilforordnede. De 10 valgtilforordnede blev taget fra den samlede fordeling, og reduktionen blev beregnet efter d'Hondts metode. Puljen blev fordelt til partier, der ikke var repræsenteret i [adresse], men var opstillingsberettiget til henholdsvis kommunal- og regionalvalget 2021 og folketingsvalget 2019 og ønskede at være repræsenteret på valgstederne.

Det foreslås, at der ligesom ved folketingsvalget i 2019 bliver afsat en tilsvarende pulje på 10 valgtilforordnende til partier, der er opstillingsberettiget til folketingsvalget, ikke er repræsenteret i [adresse] og ønsker at være repræsenteret på valgstederne.

Ved folketingsvalget i 2019 blev der tildelt fem pladser som valgtilforordnede i [adresse], tre pladser som valgtilforordnede i Hældagerhallen, en plads som valgtilforordnet i Egtved og en plads som valgtilforordnet i Give. Det foreslås, at der ved det kommende folketingsvalg sker samme fordeling af pladserne.

Det foreslås, at borgmesteren bemyndiges til at udarbejde en fordelingsmodel for de 10 pladser til de pågældende partier. Er der flere interesserede partier, end der er pladser, trækkes der lod.

Fordelingen af de resterende politisk udpegede er sket ud fra d'Hondts metode på baggrund af fordelingen af mandater fra kommunalvalget 2021. Antallet af valgstyrerformænd er også beregnet efter d'Hondts metode. Herefter giver det følgende resultat:

|  |  |  |  |
| --- | --- | --- | --- |
|  | Mandater i Byrådet | Valgstyrere/tilforordnede | Formænd |
| A | 9 | 67 | 12 |
| B | 1 | 7 | 1 |
| C | 3 | 24 | 4 |
| D | 2 | 8 | 1 |
| F | 3 | 16 | 2 |
| O | 1 | 9 | 1 |
| V | 12 | 78 | 13 |
| I alt | 31 | 209 | 34 |

Et forslag til en detaljeret placering af politisk udpegede valgstyrerformænd, valgstyrere og valgtilforordnede på de enkelte valgsteder fremgår af vedlagte bilag. Forud for valgene i 2019 blev det aftalt, at valgstyrerformanden i DGI-Huset fremover udpeges af det største parti i [adresse], hvilket betyder, at pladsen ændres fra Socialdemokratiet til Venstre, Danmarks Liberale Parti. Ved placering af de øvrige valgstyrerformænd er der tilstræbt færrest mulig ændringer i forhold til det seneste valg.

Det bemærkes hertil, at valgstyrerformanden i [adresse] ændres fra Liberal Alliance til Nye Borgerlige, [adresse] - Brunmosehallen ændres fra Dansk Folkeparti til Venstre, Danmarks Liberale Parti, [adresse] ændres fra Dansk Folkeparti til Venstre, Danmarks Liberale Parti, [adresse] ændres fra Dansk Folkeparti til Det Konservative Folkeparti og [adresse] ændres fra Venstre, Danmarks Liberale Parti til Det Konservative Folkeparti. De nævnte ændringer fremgår af vedlagte skema.

Udpegning af valgstyrere brevstemmegennemgang:

I forbindelse med brevstemmegennemgangen skal der deltage mindst to valgstyrere, jf. lov om valg til Folketinget § 65, stk. 1, (lovbekendtgørelse nr. 294 af 7. marts 2022). Der har tidligere været tradition for i Vejle Kommune, at det er valgstyrerformanden fra det enkelte afstemningsområde, som gennemgår brevstemmerne.

Der er vedlagt forslag til, hvem der kan udpeges til at være den anden valgstyrer, som sammen med valgstyrerformanden på det enkelte afstemningssted skal gennemgå brevstemmer. Forslaget er udregnet efter d'Hondts metode.

Valgbestyrelsen anbefaler, at den foreslåede udpegning godkendes.

Bemanding med administrativt personale:

Det foreslås, at der af administrationen udpeges en valgsekretær og en assisterende valgsekretær pr. valgsted på valgdagen. Disse to personer vil have en særlig rolle omkring de administrative funktioner i det digitale valgsystem, herunder udskrivning af erstatningsvalgkort mv., og de deltager i et kursus vedr. disse opgaver.

Endvidere foreslås det, at der af administrationen udpeges en person pr. valgbord, der betjener scanner og valgsystem i forhold til vælgerne. Disse personer vil ligeledes deltage i kursus i KMD's digitale valglister, og det vil kun være dem, der skal betjene systemet (og altså ikke de politisk udpegede personer). Da de personer, der betjener scanner og valgsystemet, har fået oplæring i KMD's digitale valglister, tilstræbes det, at de digitale valg bliver afviklet problemfrit. På de 11 valgsteder, hvor der er mere end et valgbord, foreslås det, at der af administrationen udpeges en yderligere assisterende valgsekretær, der kan afløse ved valgbordene i pauser etc., især under spidsbelastninger. Da der er travlt på de største valgsteder, foreslås det at udpege endnu en assisterende valgsekretær fra administrationen til at hjælpe med især koordineringsopgaver.

Der bliver samlet set behov for ca.132 administrativt udpegede, valgsekretærer mv.

Ved kommunal- og regionalvalget i 2021 og valgene i 2019 er tilbagemeldingerne, at det fungerede rigtigt godt, at der kom friske tællere ud på afstemningsstederne, når optællingen skal ske.

Det foreslås, at der lige som ved folketingsvalget i 2019 sendes ca. 147 optællere ud til valgstederne kl. 19.30. Erfaringen fra folketingsvalget i 2019 var, at de friske kræfter til optællingen gjorde optællingen mere effektiv og indberetningen af valgresultatet fra de enkelte valgsteder blev foretaget på et tidligere tidspunkt end ved tidligere valg.

Valgbestyrelsen anbefaler, at den foreslåede bemanding godkendes.

Uddannelse:

Alle valgsekretærer og assisterende valgsekretærer på samtlige valgsteder vil gennemgå det samme uddannelsesprogram om KMD systemet som før kommunal- og regionalvalget i 2021. Der er således to personer på hvert valgsted, der har modtaget en meget omfattende indføring i systemet og derfor kender hele processen omkring opstart af valg, indlæsning af valglister mv.

De øvrige administrativt udpegede tilforordnede inviteres ligesom før kommunal- og regionalvalget i 2021 ind til et prøvevalg umiddelbart før folketingsvalget, hvor systemet præsenteres, og hvor alle kan få lov til at prøve systemet i praksis. Der indlægges en række fælder i prøvevalget (vælgere, der ikke er stemmeberettigede, har brevstemt m.v.), så de tilforordnede får prøvet de ting, der kan drille. Alle administrativt udpegede, der skal sidde ved stemmebordet til valgdagen, vil altså have prøvet systemet forinden.

Valgbestyrelsen anbefaler, at den foreslåede uddannelsesplan godkendes.

IT-støtte på valgdagen:

Alt udstyr på valgstedet testes grundigt før valget. Det administrative personale har været på kursus i systemet, og de har lært at foretage basal fejlretning. Der laves action cards for diverse hændelser på valgstederne, så valget kan forløbe bedst muligt på trods af eventuelle tekniske udfordringer. Derudover afsættes ressourcer til telefonisk og udkørende IT-support på valgdagen. Der opstod ved kommunal- og regionalvalget 2021 og valgene i 2019 ikke nævneværdig kødannelse som følge af tekniske problemer.

Valgbestyrelsen anbefaler, at den foreslåede IT-støtte på valgdagen godkendes.

Udpegning af brevstemmemodtagere:

I henhold til § 55, stk. 2 i lov om valg til Folketinget (lovbekendtgørelse nr. 294 af 7. marts 2022) skal Byrådet udpege stemmemodtagere blandt de tilforordnede vælgere, som skal fungere som brevstemmemodtagere ved brevstemmeafgivningen, blandt andet i vælgernes eget hjem, på plejehjem samt i visse boformer og boliger efter lov om social service.

Brevstemmer skal afgives til to stemmemodtagere, hvoraf den ene kan være udpeget blandt personalet, ansat i kommunens forvaltning.

Personer, der er ansat i kommunen - eller hos en af kommunen antaget privat leverandør til at yde personlig og praktisk hjælp m.v. i hjemmet samt hjemmesygeplejerske m.fl. - kan ikke udpeges som brevstemmemodtagere.

Ved valgene i 2019 blev der udpeget 16 hold, mens der ved kommunal- og regionalvalget 2021 blev udpeget 18 hold, da der var tale om to valg.

Valgbestyrelsen anbefaler, at der udpeges 16 hold (á to personer) lige som ved valgene i 2019, da der er tale om ét valg. Det foreslås, at 16 brevstemmemodtagere udpeges af partierne, og 16 brevstemmemodtagere udpeges blandt personalet, ansat i kommunens forvaltning.

Valgbestyrelsen anbefaler, at de 16 brevstemmemodtagere udpeges af partierne efter samme fordelingsmetode, som blev anvendt ved kommunal- og regionalvalget 2021 og valgene i 2019. Her har alle partier først fået tildelt én person, hvorefter resten tildeles efter d'Hondts metode. På denne måde får alle partier mulighed for at udpege mindst en brevstemmemodtager.

|  |  |  |
| --- | --- | --- |
|  | Mandater i Byrådet | Brevstemmemodtagere Vejle Modellen |
| A | 9 | 5 |
| B | 1 | 1 |
| C | 3 | 2 |
| D | 2 | 1 |
| F | 3 | 1 |
| O | 1 | 1 |
| V | 12 | 5 |
| I alt | 31 | 16 |

Diæter til medlemmer af valgbestyrelsen, valgstyrere og tilforordnede vælgere:

Efter § 31, stk. 3, i lov om valg til Folketinget (lovbekendtgørelse nr. 294 af 7. marts 2022) ydes der til medlemmer af en valgbestyrelse, valgstyrere og tilforordnede vælgere et diætbeløb efter reglerne i lov om kommunernes styrelse. Efter lov om kommunernes styrelse udgør diætbeløbet 440 kr. (2022-tal) for kommunale hverv indtil fire timer, og for mere end fire timer det dobbelte diætbeløb, max 880 kr. pr. dag.

Der er skabt hjemmel til, at Byrådet kan beslutte, at der ikke ydes diæter, eller at de diæter, der ydes udgør et andet beløb end de gældende diætsatser, jf. § 31, stk. 3, i lov om valg til Folketinget. Dog gælder der et loft for, hvor høj diætsatsen kan være, nemlig svarende til det femdobbelte af det beløb, der ydes til møder af ikke over fire timers varighed - dvs. 2.200 kr. - svarende til maksimumbeløbet for ydelse af erstatning for tabt arbejdsfortjeneste til byrådsmedlemmer efter reglerne i lov om kommunernes styrelse.

Ved kommunal- og regionalvalg 2017 besluttede valgbestyrelsen, at diætbeløbet på max 3 x 415 kr. pr. dag for kommunale hverv for mere end 4 timers varighed skulle forhøjes til max 4 x 415 kr., i alt 1.660 kr. Disse retningslinjer blev også anvendt ved valgene i 2019 og kommunal- og regionalvalget i 2021.

Det foreslås, at diæten fastsættes efter samme retningslinjer som ved kommunal- og regionalvalget i 2021 og valgene i 2019. Dvs. diætbeløbet fastsættes til max 4 x 440 kr., i alt 1.760 kr. (2022-tal).

Valgbestyrelsen anbefaler, at diæten fastsættes til 4 x 440 kr., i alt 1760 kr. (2022-tal) for deltagelse i kommunal hverv på valgdagen for mere end fire timers varighed til valgbestyrelsen, valgstyrere og tilforordnede vælgere.

Kørselsgodtgørelse til visse tilforordnede og administrative medarbejdere:

Valgloven indeholder ikke direkte hjemmel til at udbetale kørselsgodtgørelse til de af Byrådets udpegede valgstyrere/tilforordnede vælgere. Byrådet skal tage stilling, hvis der skal udbetales kørselsgodtgørelse.

Ved folkeafstemningen og folketingsvalget i 2015, Europa-Parlamentsvalget i 2014, kommunal- og regionalvalget i 2017, valgene i 2019 og kommunal- og regionalvalget i 2021 blev det besluttet at udbetale kørselsgodtgørelse til dels de tilforordnede og administrativt udpegede, der fungerede som brevstemmemodtagere i vælgernes eget hjem/på plejehjem m.v. (for kørsel mellem [adresse]), dels til de valgstyrerformænd og valgsekretærer der hentede/afleverede valgmateriale i DGI-huset om morgenen/aftenen på valgdagen (for kørsel mellem DGI-huset og afstemningsstedet og retur), dels til de valgstyrere/tilforordnede og valgsekretærer der skal medvirke ved brevstemmegennemgangen i DGI-huset om aftenen før valgdagen (for kørsel mellem bopæl og DGI-huset og retur).

Det foreslås, at der til det kommende folketingsvalg udbetales kørselsgodtgørelse i samme omfang og efter samme retningslinjer som ved kommunal- og regionalvalget i 2021, valgene i 2019, kommunal- og regionalvalget 2017, folkeafstemningen og folketingsvalget 2015 og Europa-Parlamentsvalget i 2014.

Vejle Kommune har ændret reglerne for kørselsgodtgørelse for administrative medarbejdere pr. 1. februar 2012, således at de administrative medarbejdere får udbetalt den lave kørselsgodtgørelse, jf. Skatterådets fastsatte takster for kilometerkørsel. For 2022 udgør den lave takst 1,98 kr. pr. km. Den høje takst udgør i 2022 3,51 kr. pr. km.

Da det må forventes, at mange vil vægre sig ved at stille egen bil til rådighed i forbindelse med deres virke under valget, hvis de alene modtager den lave takst, foreslås det, at der for kørsel i forbindelse med valget udbetales kørselsgodtgørelse efter den høje takst (3,51 kr. pr. km - 2022 tal) i ovennævnte tilfælde både til valgstyrere/tilforordnede og de administrative medarbejdere. Udgiften hertil anslås til ca. 10.000 kr.

Ved kommunal- og regionalvalget i 2021, valgene i 2019, kommunal- og regionalvalget 2017, folkeafstemningen og folketingsvalget 2015, Europa-Parlamentsvalget i 2014 blev der udbetalt den høje takst til såvel de politisk udpegede som de administrativt udpegede.

Valgbestyrelsen anbefaler, at der til det kommende folketingsvalg udbetales kørselsgodtgørelse i samme omfang og på samme måde som ved kommunal- og regionalvalget i 2021, valgene i 2019, kommunal- og regionalvalget i 2017, folkeafstemningen og folketingsvalget i 2015, Europa-Parlamentsvalget i 2014.

Kommunikation om valg:

Det foreslås til folketingsvalg at gennemføre nedenstående kommunikationsindsatser.

Dette følger den hidtidige praksis.

* Alt om valget på vejle.dk/valg
* Pligtannoncering i VAF og ugeaviserne samt information om evt. valgcafé.
* Omtale på facebook: Sådan brevstemmer du, valgplakater, valgkort, lørdagsåbent, dem kan du stemme på, her kan du stemme, omtale af evt. valgcafé.
* Information på pyloner
* For udlændinge: De vigtigste regler gengives på engelsk, arabisk, tyrkisk og evt. rumænsk og polsk som det var tilfældet med kommunal- og regionsrådsvalget i november 2021. De endelige sprogversioner og distributionskanaler aftales med Sundhed og Den Sociale Helhedsplan.
* På valgdagen: Stemmeprocenter mv. og evt. valgcafé, det samlede resultat. (vejle.dk/valg, twitter og facebook).

Det foreslås, at der ved det kommende folketingsvalg foretages ovennævnte valgkommunikation, og at der ikke gennemføres en særskilt kampagne for at få flere til at stemme.

Informationsmøde for valgstyrerformænd:

Det fremgår af § 31, stk. 3, i lov om valg til Folketinget, at der ydes diæter til valgstyrere og de tilforordnede vælgere for deres virksomhed i forbindelse med valget, herunder for instruktion før valgdagen af valgstyrere og tilforordnede vælgere om deres opgaver.

Der gives dermed mulighed for, at valgstyrerformændene, valgstyrere og tilforordnede vælgere kan få diæter for at deltage i et informationsmøde om deres opgaver forud for valgdagen.

Forud for kommunal- og regionalvalget i 2021, valgene i 2019 og kommunal- og regionalvalget 2017 var valgstyrerformændene inviteret til et informationsmøde. På informationsmødet blev det gennemgået, hvilke ændringer der er i forhold til antallet af borde, og hvordan opsætningen ville være på de enkelte valgsteder. Rollerne for de administrative og politisk udpegede, ligesom de nye opgaver for valgsekretæren blev også gennemgået. Der blev også orienteret om nye procedurer og IT supporten.

Tilbagemeldingerne var positive, og det foreslås derfor, at der forud for det kommende folketingsvalg vil blive afholdt et lignende informationsmøde, hvor der vil være mulighed for at komme til enten et morgen- eller et eftermiddagsmøde.

Det foreslås, at diæter for deltagelse i informationsmødet ydes efter reglerne i lov om kommunernes styrelse. I henhold til disse regler ydes der 440 kr (2022-tal) for deltagelse i et møde under fire timers varighed. Den samlede udgift hertil skønnes at beløbe sig til ca. 15.000 kr.

Valgbestyrelsen anbefaler, at der afholdes et informationsmøde for valgstyrerformændene med mulighed for enten et morgen- eller eftermiddagsmøde, og at der ydes diæter efter reglerne i lov om kommunernes styrelse, dvs. 440 kr. (2022-tal) for deltagelse i et møde under fire timers varighed.

Brevstemmeafgivning i visse boformer:

Ved en lovændring i 2008 blev kredsen af de boformer og boliger, hvor der kan afgives brevstemme uden at følge fremgangsmåden for afgivelse af brevstemme i hjemmet, udvidet, da loven var ude af trit med de forskellige boformer, der tilbydes ældre, handicappede, voldsramte kvinder og personer med særlige sociale problemer.

Byrådet kan dog i medfør af § 54, stk. 2, i lov om valg til Folketinget (lovbekendtgørelse nr. 294 af 7. marts 2022) beslutte, at beboere i følgende boformer og opholdssteder fortsat skal stemme efter reglerne om brevstemmeafgivning i hjemmet (som kræver, at vælgeren selv udfylder og indsender et ansøgningsskema herom til kommunen):

* Boformer, tilvejebragt efter reglerne i lov om social service til midlertidigt eller længerevarende ophold for voksne, der på grund af nedsat fysisk eller psykisk funktionsevne eller særlige sociale problemer har behov herfor, samt boformer for voksne der drives efter nævnte lovs forsøgsbestemmelser,

* Opholdssteder uden for de pågældendes bolig, hvor kommunen efter reglerne i lov om social service giver tilbud om personlig hjælp, omsorg og pleje m.v. til personer, som på grund af midlertidig eller varigt nedsat fysisk eller psykisk funktionsevne har behov herfor (dagcentre m.v.), og

* Lette kollektivboliger og boliger og hjem for gamle, syge og svagelige, der er omfattet af de i medfør af lov om boligbyggeri og lov om almene boliger m.v. fastsatte foreskrifter herom.

Ved folkeafstemningen i 2015, kommunal- og regionalvalg i 2017, valgene i 2019 og kommunal- og regionalvalget i 2021 traf Byrådet beslutning om at lade beboerne i ovennævnte boformer og opholdssteder stemme efter reglerne om brevafstemning i hjemmet.

Valgbestyrelsen anbefaler, at beboerne i de nævnte boformer skal stemme efter reglerne om brevstemmeafgivning i eget hjem ved det kommende folketingsvalg.

[adresse] for ældre og svagelige vælgere:

Valgbestyrelsen skal tage stilling til, om man på tilsvarende vis som ved kommunal- og regionalvalget i 2021, valgene i 2019, kommunal- og regionalvalget 2017, folkeafstemningen og folketingsvalget i 2015, skal tilbyde kørselsordning til ældre og svagelige vælgere på valgdagen.

* Der blev brugt ca. 20.000 kr. ved folketingsvalget 2015
* Der blev brugt ca. 3.300 kr. ved folkeafstemningen 2015
* Der blev brugt ca. 1.300 ved kommunal- og regionalvalget 2017
* Der blev brugt ca. 700 kr. ved Europa-Parlamentsvalget i 2019
* Der blev brugt ca. 900 kr. ved folketingsvalget i 2019
* Der blev brugt ca. 3.000 kr. ved kommunal- og regionalvalget i 2021

Valgbestyrelsen anbefaler, at der i lighed med tidligere skal tilbydes kørselsordning til ældre og svagelige vælgere på valgdagen ved det kommende folketingsvalg.

Frist for ansøgning om afgivelse af stemme i hjemmet:

I henhold til § 54, stk. 4, i lov om valg til Folketinget (lovbekendtgørelse nr. 294 af 7. marts 2022) kan en vælger, der på grund af sygdom eller manglende førlighed ikke vil kunne møde frem på afstemningsstedet, brevstemme i eget hjem. Anmodning om at brevstemme i vælgers eget hjem skal indgives senest kl. 18.00 12 dage før valgdagen.

Der er efter en lovændring skabt hjemmel til, at Byrådet kan fastsætte en senere frist.

Det foreslås at fastholde den i henhold til lovgivningen fastsatte frist, således at der er tid til planlægningen af brevstemmeindhentningen i vælgernes hjem.

Ansøgning fra humanitære organisationer om tilladelse til indsamling på afstemningsstederne på valgdagen:

Der skal tages stilling til, om der som ved de tidligere valg i 2009, 2011, 2013, 2014, 2015, 2017, 2019 og 2021 skal meddeles afslag på ansøgninger fra blandt andet humanitære organisationer om tilladelse til at gennemføre indsamlinger på valgstederne på selve valgdagen.

Hvis der træffes afgørelse om, at der skal meddeles afslag på ansøgninger fra blandt andet humanitære organisationer om tilladelse til at gennemføre indsamlinger på valgstederne på valgdagen, foreslås det, at borgmesteren bemyndiges til at meddele afslag på ansøgninger til det kommende folketingsvalg.

Valgbestyrelsen anbefaler, at der i lighed med tidligere valg i 2009, 2011, 2013, 2014, 2015, 2017, 2019 og 2021 meddeles afslag på ansøgninger fra blandt andet humanitære organisationer om tilladelse til at gennemføre indsamlinger på valgstedet på valgdagen, og at borgmesteren bemyndiges til at meddele afslag på tilsvarende ansøgninger til det kommende folketingsvalg.

Særlige forhold i tilfælde af dobbeltvalg:

I det tilfælde, at der skal afholdes folketingsvalg samme dag som folkeafstemningen den 1. juni 2022, er der særlige forhold vedr. bemandingen.

Det er valgsekretariatets vurdering, at der kan nedjusteres i forhold til den sædvanlige bemanding, hvis folketingsvalget afholdes på samme tidspunkt som folkeafstemningen den 1. juni 2022.

Det fremgår af folketingsvalglovens §§ 29 - 30, (lovbekendtgørelse nr. 294 af 7. marts 2022), at Byrådet vælger et antal valgstyrere og tilforordnede vælgere til at bistå ved valget.

Det bemærkes, at udpegningen af valgstyrere og valgstyrerformænd ved et folketingsvalg vil være sammenfaldende med udpegningen af valgstyrere og valgstyrerformænd vedr. folkeafstemningen den 1. juni 2022.

I tilfælde af et dobbeltvalg foreslås det derfor, at de personer, der udpeges til at være valgstyrere og valgstyrerformænd i forbindelse med folkeafstemningen, også er valgstyrere og valgstyrerformænd ved folketingsvalget.

Hvis det godkendes, at der er personsammenfald mellem valgstyrere og valgstyrerformænd for folkeafstemningen og folketingsvalget, foreslås det, at bemandingen af de politisk udpegede til folketingsvalget nedjusteres. Sædvanligt udpeges fire politisk udpegede pr. valgbord samt én tilforordnet vælger på valgsteder med ét valgbord, dvs. i alt 219 personer. Det vurderes, at der i tilfælde af dobbeltvalg ikke er behov for dobbelt antal politisk tilforordnede, da der i forbindelse med folkeafstemningen allerede er udpeget den sædvanlige bemanding.

Idet det forudsættes, at der i løbet af valgdagen sidder en administrativ person og en politisk udpeget ved hvert valgbord, foreslås det at der udpeges to politisk udpegede pr. valgbord. Nedjusteringen begrundes med, at der f.eks. på et valgsted med ét valgbord samlet set til de to valg herefter vil være mindst fire politisk udpegede, som kan afløse ved valgbordet, stå ved gardinerne til stemmeboksen, stå ved stemmeurnerne eller ved indgangen. Det vurderes, at denne bemanding vil være tilstrækkelig på valgdagen. Partierne vil derfor ikke skulle finde dobbelt så mange personer i tilfælde af et dobbeltvalg, hvilket måske kan være vanskeligt. En oversigt over fordelingen af politisk udpegede er vedlagt. Fordelingen af pladserne er udregnet efter d'Hondts metode.

Da der sker en halvering af bemandingen af de politisk udpegede til folketingsvalget, foreslås det, at der ligeledes sker en halvering af den pulje, der er afsat til partier, der er opstillingsberettigede til folketingsvalget, men ikke er repræsenteret i Byrådet. Der er derfor afsat en pulje på fem pladser til disse partier.

Det foreslås, at der tildeles to pladser i [adresse], en plads i Hældagerhallen, en plads i Egtved og en plads som valgtilforordnet i Give.

Det foreslås, at borgmesteren bemyndiges til at udarbejde en fordelingsmodel for de fem pladser til de pågældende kandidatlister. Er der flere interesserede partier, end der er pladser, trækkes der lod.

Det foreslås endvidere, at det er de samme deltagere til brevstemmegennemgang til folkeafstemningen, som gennemgår brevstemmerne til folketingsvalget.

Det foreslås tilsvarende, at der for valgsekretærer og assisterende valgsekretærer er personsammenfald mellem valgsekretærer og assisterende valgsekretærer for folkeafstemningen og folketingsvalget.

I forhold til optællere foreslås det, at borgmesteren bemyndiges til at foretage justeringer i antallet af optællere i tilfælde af dobbeltvalg, da der ikke er behov for dobbelt bemanding af optællere.

Valgbestyrelsen anbefaler, at den foreslåede bemanding i tilfælde af dobbeltvalg godkendes.

Udpegning af brevstemmemodtagere:

Hvis der afholdes folketingsvalg samme dag som folkeafstemningen den 1. juni 2022, foreslås det at opjustere antallet af brevstemmemodtagerhold, som modtager brevstemmer i vælgernes eget hjem, på plejehjem samt i visse boformer og boliger efter lov om social service. Det forudsættes herved, at Indenrigs- og Boligministeriet tillader, at brevstemmemodtagerholdene kan modtage brevstemmer både for så vidt angår folkeafstemningen og folketingsvalget. Sædvanligt udpeges 16 hold til et folketingsvalg.

Det foreslås at opjustere antallet af brevstemmemodtagerhold med to, således at der udpeges i alt 18 hold (á to personer). Dvs. to ekstra brevstemmemodtagere udpeges af partierne og to udpeges blandt personalet, ansat i kommunens forvaltning. Det foreslås, at det er Socialistisk Folkeparti og Venstre, der udpeger de to ekstra brevstemmemodtagere i følge beregninger foretaget efter d'Hondts metode.

Der er tale om samme antal hold som ved et kommunal- og regionalvalg, hvor der også er tale om to valg.

Valgbestyrelsen anbefaler, at der udpeges i alt 18 hold (á to personer) brevstemmemodtagere i tilfælde af dobbeltvalg.

### Økonomi

I tilfælde af at der udskrives folketingsvalg til afholdelse samme dag som folkeafstemningen den 1. juni 2022, eller når der udskrives folketingsvalg senest 5. juni 2023 fremsendes sag med økonomisk beregning af udgiften hertil og de deraf følgende bevillingsmæssige konsekvenser.

### Sagens videre forløb

Sagen skal behandles af Økonomiudvalget og Byrådet.

### Historik

Valgbestyrelsen indstiller i mødet d. 28 marts 2022 følgende: 19. april 2022, pkt. 78:

at der til det kommende folketingsvalg anvendes de samme 34 valgsteder som ved kommunal- og regionalvalget i 2021.

at borgmesteren bemyndiges til at finde alternative valgsteder i tilfælde af, at folketingsvalget udskrives til afholdelse på en dato, hvor det ikke er muligt at reservere et godkendt valgsted.

at borgmesteren bemyndiges til at beslutte eventuelle nødvendige praktiske ændringer på det enkelte valgsted, herunder flytning af valget fra et lokale til et andet lokale, beliggende på samme adresse, såfremt det måtte vise sig nødvendigt eller hensigtsmæssigt.

at der på alle valgsteder anvendes digitale valglister.

at der anvendes elektronisk brevstemmeprotokol, som beskrevet i sagsfremstillingen.

at det foreslåede antal valgborde og den foreslåede bemanding på valgstederne som beskrevet i sagsfremstillingen, godkendes, herunder at partierne selv fordeler personerne ud fra den udarbejdede fordelingsplan, og at borgmesteren bemyndiges til at godkende suppleanter ved forfald.

at der reserveres 10 pladser som valgtilforordnede på valgstederne på valgdagen til partier, der ikke er repræsenteret i [adresse], men opstillingsberettiget til folketingsvalget, som beskrevet i sagsfremstillingen.

at de 10 pladser fordeles på de største valgsteder, som beskrevet i sagsfremstillingen, og at borgmesteren bemyndiges til at udarbejde en fordelingsmodel for de 10 pladser.

at forslaget til udpegning af valgstyrere, som sammen med valgstyrerformanden på det enkelte valgsted skal gennemgå brevstemmer, godkendes.

at forslaget til bemanding på valgstederne med det administrative personale, som beskrevet i sagsfremstillingen, godkendes.

at den foreslåede rollefordeling i forhold til betjening af scanner og valgsystem på valgsteder med digitale valglister, som beskrevet i sagsfremstillingen, godkendes.

at der i alt sendes ca. 147 tællere ud på valgstederne kl. 19.30, og at der anvendes samme procedure som ved folketingsvalget i 2019.

at det foreslåede uddannelsesprogram og den foreslåede IT-støtte på valgdagen, som beskrevet i sagsfremstillingen godkendes.

at partierne udpeger 16 brevstemmemodtagere, og 16 brevstemmemodtagere udpeges blandt personalet ansat i kommunens forvaltning, som beskrevet i sagsfremstillingen, og at eventuelle øvrige brevstemmemodtagere udpeges af Juridisk Kontor.

at diæten ved det kommende folketingsvalg fastsættes efter samme retningslinjer som ved kommunal- og regionalvalget 2017, valgene i 2019 og kommunal- og regionalvalget i 2021 - dvs. max 4 x 440 kr. (2022-tal), i alt 1.760 kr. for kommunale hverv på valgdagen for mere end fire timers varighed til valgbestyrelsen, valgstyrere og tilforordnede vælgerne.

at der udbetales kørselsgodtgørelse som beskrevet i sagsfremstillingen efter den høje kørselstakst til de valgstyrere/tilforordnede og administrative medarbejdere, der ved det kommende folketingsvalg skal fungere som

a)brevstemmemodtagere i vælgerens eget hjem, på plejehjem mv.,

b) deltage i brevstemmegennemgang i DGI-huset aftenen før valgdagen,

c) hente/aflevere valgmateriale i DGI-huset på valgdagen.

at der ved det kommende folketingsvalg foretages den i sagsfremstillingen beskrevne valgkommunikation.

at der afholdes et informationsmøde for valgstyrerformændene og ydes diæter, som beskrevet i sagsfremstillingen.

at beboerne i de nævnte boformer skal stemme efter reglerne om brevstemmeafgivning i eget hjem ved det kommende folketingsvalg, som beskrevet i sagsfremstillingen.

at det godkendes, at der ved det kommende folketingsvalg på tilsvarende vis som ved kommunal- og regionalvalget i 2021, valgene i 2019, kommunal- og regionalvalget 2017, folkeafstemningen og folketingsvalget 2015 tilbydes kørselsordning til ældre og svagelige vælgere.

at den i henhold til lovgivningen gældende frist for ansøgning om at brevstemme i eget hjem fastholdes, hvorefter anmodning skal indgives senest kl. 18.00 12 dage før valgdagen.

at der i lighed med de tidligere valg og folkeafstemninger i 2009, 2011, 2013, 2014, 2015, 2017, 2019 og 2021 skal meddeles afslag på ansøgninger fra blandt andet humanitære organisationer om tilladelse til at gennemføre indsamlinger på valgstedet på valgdagen, og at borgmesteren i tilfælde af, at Byrådet beslutter at meddele afslag, bemyndiges til at meddele afslag på ansøgninger til det kommende folketingsvalg.

at den i sagen foreslåede bemanding af de politisk udpegede i tilfælde af dobbeltvalg godkendes.

at de til folkeafstemningen den 1. juni 2022 udpegede valgstyrer og valgstyrerformænd, ligeledes er valgstyrer og valgstyrerformænd for folketingsvalget i tilfælde af dobbeltvalg.

at de udpegede deltagere til brevstemmegennemgangen ved folkeafstemningen den 1. juni 2022, ligeledes gennemgår brevstemmerne for folketingsvalget i tilfælde af dobbeltvalg.

at forslaget til bemandingen på valgstederne med det administrativt personale i tilfælde af dobbeltvalg, som beskrevet i sagsfremstillingen, godkendes.

at forslaget til opjustering af to ekstra brevstemmemodtagerhold, som skal modtage brevstemmer i vælgernes eget hjem i tilfælde af dobbeltvalg, godkendes.

Beslutning fra Økonomiudvalget, 19. april 2022, pkt. 78:

Anbefales.

### Beslutning

Godkendt.